UPDATE: Tesla รายได้กำไรดีเกินคาด แต่ปีนี้ไม่มีโมเดลใหม่ เพราะขาดแคลนชิป
เรามาดูกันว่าผลประกอบการไตรมาสล่าสุด ของ Tesla เป็นอย่างไร ? ลงทุนแมนจะเล่าให้ฟัง
27 ม.ค. 2565

UPDATE: Tesla รายได้กำไรดีเกินคาด แต่ปีนี้ไม่มีโมเดลใหม่ เพราะขาดแคลนชิป /โดย ลงทุนแมน
ปลายปีก่อน มีทวีตถามถึงอีลอน มัสก์ เกี่ยวกับ Cybertruck ที่ได้มีการเปิดตัวไปตั้งแต่ 2 ปีที่แล้ว หลังจากที่แสดงโชว์โยนลูกตุ้มเข้าไปทำให้กระจกรถร้าว ก็ดูเหมือนจะไม่มีความคืบหน้าอะไรเลย
ตอนนั้น อีลอน มัสก์ ก็ได้ทวีตตอบกลับไปว่าจะมีการอัปเดตในการรายงานผลประกอบการครั้งต่อไป
วันนี้ Tesla ได้ประกาศผลประกอบการไตรมาสที่ 4 ปี 2021
และอีลอน มัสก์ ก็ได้มีการออกมาอัปเดตความคืบหน้าแล้ว แต่เป็นการอัปเดตว่า
“เราจะไม่มีโมเดลใหม่ในปีนี้ เนื่องจากยังคงประสบปัญหาขาดแคลนชิ้นส่วนในการผลิต..”
ซึ่งก็เป็นการคอนเฟิร์มแล้วว่าเราจะไม่ได้เห็นรถยนต์รุ่นใหม่จากทางบริษัทจนกว่าจะถึงปี 2023
ทีนี้ เรามาดูกันว่าผลประกอบการไตรมาสล่าสุด ของ Tesla เป็นอย่างไร ?
ลงทุนแมนจะเล่าให้ฟัง
เริ่มกันที่ ผลประกอบการไตรมาสที่ 4 ปี 2021
รายได้ 588,271 ล้านบาท เติบโต 65%
กำไร 77,057 ล้านบาท เติบโต 760%
โดยทั้งรายได้และกำไรของ Tesla ทำได้ดีกว่าที่นักวิเคราะห์คาดการณ์ไว้ทั้งคู่
นอกจากนั้น เฉพาะธุรกิจรถยนต์ไฟฟ้าของ Tesla มีอัตรากำไรขั้นต้นเพิ่มขึ้น 
มากถึง 118% เมื่อเทียบกับปีก่อน ดันให้ทั้งบริษัท มีอัตรากำไรสุทธิราว 13%
หากเรามาดูการส่งมอบรถยนต์ ในไตรมาสก่อน
โมเดล S และ X 11,766 คัน
โมเดล 3 และ Y 296,884 คัน
รวม 308,650 คัน
หากเรานับทั้งปี 2021 Tesla ส่งมอบรถยนต์ไปแล้วกว่า 936,172 คัน
เมื่อเทียบกับปีก่อน ที่ 499,550 คัน แปลว่าปีนี้ Tesla ส่งมอบเพิ่มขึ้น 87%
ซึ่งบริษัทก็ได้ระบุว่าเราคงไม่ต้องมีข้อสงสัยเกี่ยวกับรถยนต์ไฟฟ้า 
รวมถึงความสามารถในการทำกำไรของบริษัทเราอีกแล้ว
อย่างไรก็ตาม ในด้านการผลิตกลับดูจะไม่เป็นอย่างนั้น
เนื่องจากบริษัทกล่าวว่า โรงงานผลิตรถยนต์ได้ไม่เต็มความสามารถมาหลายไตรมาสติดต่อกันแล้ว จากปัญหาข้อจำกัดของซัปพลายเชน ซึ่งปัญหานี้ก็น่าจะยังคงอยู่ในปี 2022
และเรื่องนี้เอง ที่ทำให้ระหว่างการรายงานผลประกอบการ อีลอน มัสก์ จึงออกมาประกาศว่าจะไม่มีรถยนต์รุ่นใหม่ในปีนี้
รวมถึงเสริมอีกว่า บริษัทยังไม่ได้พัฒนารถยนต์ไฟฟ้าขนาดเล็ก ราคา 25,000 ดอลลาร์สหรัฐ 
หรือราว 830,000 บาท ตามที่ได้เคยพูดไว้ในงาน Tesla Battery Day ปี 2020 อีกด้วย
ทีนี้ เรามาดูสถานการณ์โรงงานผลิตในแต่ละแห่ง
ประเทศสหรัฐอเมริกา
- โรงงานเท็กซัส เริ่มมีการผลิตโมเดล Y เมื่อปลายปีก่อน 
- โรงงานแคลิฟอร์เนีย ทำสถิติการผลิตสูงสุดเป็นประวัติการณ์ และคาดว่าจะสามารถเพิ่มกำลังผลิตได้เกินกว่า 600,000 คันต่อปี
ประเทศจีน
- โรงงานเซี่ยงไฮ้ ผลิตโมเดล 3 และโมเดล Y ซึ่งทางบริษัทมองว่าการกระจายโรงงานสู่ท้องถิ่น จะช่วยลดต้นทุนและลดปัญหาความไม่แน่นอนของซัปพลายเชน รวมถึง Gigafactory ที่นี่ ก็ยังเป็นฮับการส่งออกหลัก
ยุโรป 
- โรงงานเบอร์ลิน บรันเดินบวร์ค อยู่ในระหว่างการทดสอบเครื่องจักร และขอใบอนุญาต
สำหรับสิ่งที่ Tesla กำลังให้ความสนใจอยู่เป็นอันดับแรก ๆ ก็คือ ซอฟต์แวร์สำหรับการขับขี่อัตโนมัติเต็มรูปแบบ หรือ Full Self-Driving (FSD) และบริษัทก็เชื่อว่าซอฟต์แวร์เหล่านี้ จะสามารถทำให้ผลกำไรของบริษัทเติบโตอย่างก้าวกระโดด
สำหรับแผนการดำเนินงานต่อไปในอนาคต
Tesla ก็ได้วางแผนที่จะกลับมาผลิตรถยนต์ให้ได้เต็มประสิทธิภาพให้เร็วที่สุดเท่าที่จะเป็นไปได้และคาดการณ์ว่าจะมีอัตราการเติบโตเฉลี่ย 50% ต่อปี
ด้านสถานการณ์เงินสดของบริษัท ปัจจุบัน Tesla มีเงินสดในมือราว 6 แสนล้านบาท
ซึ่งเพียงพอต่อการนำมาเป็นทุนหมุนเวียนในการดำเนินธุรกิจของบริษัท
ในขณะเดียวกัน Tesla ก็อยู่ในระหว่างการลดต้นทุนการผลิตรถยนต์ บวกกับการมีผลิตภัณฑ์ทางด้านซอฟต์แวร์เข้ามาเพิ่ม ทั้งหมดนี้จะช่วยให้ความสามารถในการทำกำไรของบริษัทเพิ่มขึ้นไปอีก
ภายหลังจากการประกาศผลประกอบการเมื่อไม่กี่ชั่วโมงก่อน หุ้นของ Tesla แทบจะไม่เปลี่ยนแปลง
ปัจจุบัน Tesla มีมูลค่าบริษัท 31 ล้านล้านบาท ยังคงเป็นบริษัทมูลค่ามากที่สุดอันดับที่ 6 ของโลก ต่อไป..
References
-
-
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud -